Diari Oficial de la Generalitat Valenciana


Sumari del DOGV 7736, del 08-03-2016 (2016/1609)

RESOLUCIÓ de 24 de febrer de 2016, de la Direcció General d'Obres Públiques, Transport i Mobilitat, per la qual s'ordena el tancament del port denominat Port Blanc a la navegació i retirada d'embarcacions.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7736

Data del DOGV
:   08-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1609


Data del document
:   24-02-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori

RESOLUCIÓ de 24 de febrer de 2016, de la Direcció General d'Obres Públiques, Transport i Mobilitat, per la qual s'ordena el tancament del port denominat Port Blanc a la navegació i retirada d'embarcacions. [2016/1609]  
Amb data 27 d'octubre de 1983, el Consell de la Generalitat Valenciana va autoritzar a la mercantil VAPF, SA, la construcció i explotació del port esportiu d'hivernada Port Blanc en el terme municipal de Calp. Amb data 9 de febrer de 2007, el conseller d'Infraestructures i Transport, va resoldre declarar la caducitat de l'esmentada concessió, que es va declarar extingida, amb pèrdua de la fiança constituïda.  
  
La mercantil Acintur Bahia, SL, va resultar adjudicatària d'una nova concessió per a l'explotació de la instal·lació nauticoesportiva Port Blanc a Calp, en virtut de resolució del conseller d'Infraestructures i Transport de 23 de maig de 2008. El termini d'aquesta concessió va ser de tres anys.  
Per Resolució de 5 de juliol de 2012, del secretari autonòmic d'Infraestructures i Transport va desestimar el recurs d'alçada interposat contra la Resolució de 30 de gener de 2012, del director general de Transports i Logística, per la qual s'acordava decretar el desnonament administratiu de la mercantil Acintur Bahia, SL, de la instal·lació nauticoesportiva denominada Port Blanc, a Calp, i confirmar-la íntegrament. Aquesta resolució no ha sigut recorreguda per la qual cosa s'ha convertit en ferma i consentida.  
Per Resolució de la Direcció General de Transports i Logística de data 8 de juny de 2015, es va requeria la mercantil Acintur Bahia, SL, perquè en el termini de 8 dies naturals des de la notificació cessaren, de forma voluntària, en l'ocupació il·legítima que s'estava produint en les instal·lacions nauticoesportives existents en el denominat Port Blanc, a Calp.  
Acabat el termini de venciment de desallotjament i compliment voluntari del desnonament, amb data 5 de juliol de 2015, es va personar en les instal·lacions de Port Blanc personal d'aquesta Administració que va constatar que la mercantil Acintur Bahia contínua ocupant i desenvolupant la seua activitat en el el port denominat Port Blanc, havent incomplit, per tant, el manament de la resolució d'abandonar de forma definitiva les instal·lacions portuàries ressenyades.  
Invocant distints arguments el concessionari ha continuat en el port superant el període concessional.  
Mentrestant la conservació del port s'ha deteriorat, en particular pel que fa a l'arrancada del dic d'abric, que presenta una pèrdua d'escullera que amenaça ruïna. Aquesta situació no permet garantir l'estada d'embarcacions en port en condicions mínimes de seguretat, la qual cosa aconsella el tancament del port a la navegació i la retirada de les esmentades embarcacions.  
Així mateix, en no haver-se complit voluntàriament el desallotjament, aquesta Administració executarà el desnonament administratiu el dia 25 de febrer de 2016.  
  
Fonaments de dret  
  
Vist que l'article 23 de la Llei 14/2003, de 10 d'abril, de Patrimoni de la Generalitat Valenciana, estableix que la Generalitat podrà recuperar per si mateixa, en qualsevol moment, la possessió dels seus béns i drets de domini públic indegudament ocupats, efectuant, prèviament, un requeriment de desallotjament a les persones que ocupen el bé.  
  
Vist que l'article 24 de l'esmentada Llei de Patrimoni preveu que la Generalitat té la facultat de promoure i executar en via administrativa el desnonament dels béns immobles de la seua pertinença quan s'extingisca el dret d'ocupació dels particulars, atorgat en virtut de concessió, autorització o qualsevol altre títol.  
Vist que l'article 108 de la Llei 2/2014, de 13 de juny, de Ports de la Generalitat, preveu expressament que una vegada acordat el desnonament l'Administració portuària, sense més tràmit, prendrà possessió de les instal·lacions.  
Vist l'informe del cap del Servei d'Explotació de Ports en què es proposa el tancament del port a la navegació i que es requerisca la retirada de les embarcacions existents en aquest, així com, que s'adopten aquelles altres mesures que siguen necessàries per a garantir la seguretat de persones i béns.  
Fent ús de les facultats que em confereix el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, resolc:  
  
Primer  
Ordenar el tancament del port a la navegació.  
  
Segon  
Que es requerisca la retirada de port de les embarcacions que s'hi troben.  
  
Tercer  
Que s'adopten aquelles altres mesures que siguen necessàries per a garantir la seguretat de persones i béns.  
  
València, 24 de febrer de 2016. El director general d'Obres Públiques, Transport i Mobilitat: Carlos Domingo Soler.